Za ideál (partizánsky oddiel)

Partizánsky oddiel Za ideál bol sformovaný v Myjave z miestnych mládežníkov, ktorí začínali ako recitačnospevácky súbor. Oddiel viedol na žiadosť Myjavčanov okresný náčelník HG Štefan Čúvala. Ten bol prívržencom stratégie minimalizácie ľudských strát a premyslenej akcie vo vhodný okamih v súčinnosti s oslobodzujúcou armádou a preto tlmil aktivitu členov oddielu. Preto sa časť partizánov presunula do aktívneho oddielu Hurban. 9. až 12. októbra 1944 oddiel pri nemeckej protipartizánskej akcii ustúpil z tábora pred Nemcami a prišiel o svoje zásoby. Oddiel sa začal aktivizovať vo februári 1945, kedy vykonal niekoľko bojových akcií. Od 30. marca 1945 sa zapojil do boja o Myjavu, na oslobodení ktorej sa 8. apríla podieľal.

História oddielu
Štefan Čúvala, nadporučík v zálohe, sa stal veliteľom Hlinkovej gardy v Myjave na žiadosť miestnych občanov, vďaka čomu bol v meste relatívny pokoj. Stál v čele speváckorecitačného súboru mladých ľudí, z ktorých sa postupne sformovala ilegálna skupina Za ideál a z nej neskôr partizánsky oddiel. Členovia organizácie začali v roku 1944 kopať bunkre a zhromažďovať zbrane a trhavinu, napríklad z kameňolomu v Hornej Štubni. „Myjavským paradoxom“ bolo, že na vzniku miestnej partizánskej skupiny sa podieľa najvyšší okresný predstaviteľ HG.

Čúvalova stratégia sa zakladala na minimalizácii ľudských strát a premyslenej akcie vo vhodný okamih v súčinnosti s oslobodzujúcou armádou a preto tlmil aktivitu členov oddielu. Preto sa časť partizánov presunula do aktívneho oddielu Hurban. Mladý básnik Milan Mareček odišiel 17. septembra do oddielu Hurban, podobne Valter Smyčka odišiel do ruského oddielu Jermak. Čúvala nespolupracoval ani so susednými partizánskymi oddielmi. Nebol prítomný ani na porade pri vzniku 2. československej partizánskej brigády J. V. Stalina, neprihlásil svoj oddiel ani na HŠPO prostredníctvom Martina Kedra. Počet členov oddielu sa pohyboval medzi 3040 mužmi. 

9. až 12. októbra oddiel pri nemeckej protipartizánskej akcii ustúpil z tábora pred Nemcami a prišiel o svoje zásoby. Presunul sa preto do oblasti Trnavy, aby sa na Myjavsko vrátil v druhej polovici januára.

V roku 1945 sa počet členov oddielu začal zvyšovať. Myjavská banka podporila skupinu sumou 91 000 Ks. Oddiel sa začal aktivizovať vo februári. 10. februára vybuchlo v Myjave nemecké auto RAI. Oddiel Za ideál prepadol v polovici februára nemeckú jednotku medzi Myjavou a Brezovou pod Bradlom. 27. marca členovia oddielu zastrelili trafikanta Samuela Púlla a Ľudovíta Malíka, spolupracovníkov gestapa.

Oslobodzovanie Myjavy
Od 30. marca sa oddiel zapojil v zmysle Čúvalovej koncepcie do boja o Myjavu. V tento deň zasypali členovia oddielu mínometnou paľbou nemecký muničný sklad v tehelni, no nepodarilo sa im zmocniť sa ho a museli ustúpiť. Deň nato napadla jedna čata paľbou nemeckú jednotku v údolí Holešky pri Košariskách. 2. apríla bol vykoľajený nemecký transport pri Poriadí a bola ostreľovaná nemecká jednotka na ceste z Myjavy do Krajného. 7. apríla sa zúčastnila na obsadzovaní Polianky v súčinnosti s tretím gardovým plukom pplk. Ivana Gromova a o deň neskôr vstúpili spoločne na Myjavu. Podporovala ich štrnásťčlenná skupina Daniela Sadloňa. Nemecké jednotky sa mesto rozhodli brániť.

Oddiel Štefana Čúvalu čistil železničnú stanicu a Kolóniu, pričom boj o železničný násyp medzi fabrikou Tauš a Kolóniou sa stal miestom silnej nemeckej paľby. Zahynul tu partizán Anton Sýkora. Pplk. Gromov poveril partizánov vyčistením severnej časti obce a pridelil im malý pechotný kanón. Čúvala rozdelil mužov do troch čiat: Benedikt Daška postupoval cez továreň Tauš k stanici, Štefan Chlebík ponad Horný cintorín na Kolóniu a Čúvala viedol čatu po hlavnej ceste na Nové Mesto nad Váhom, kde obsluhovali kanón. Po bojoch na Myjave pokračovali „čúvalovci“ s Červenou armádou cez Turú Lúku, Vrbovce až po Radejov na Morave. Pri osade Malejov bol 10. apríla ranený partizán Daniel Pecher.

Dohra
Štefanovi Čúvalovi sa podarilo naplniť svoje predsavzatia podieľať sa na oslobodení Myjavy. Bola mu vytýkaná dvojtvárnosť kvôli funkcii okresného náčelníka HG, tým však zabránil jej radikalizácii.

Referencie

Kategória:Myjava (mesto)
Za ideál
Kategória:Partizánske organizácie